Reformatio Johannis Magni, cujus preinserta supplicatio est sub dat. Rome apud Sanctum Petrum octavo idus aprilis anno primo. Beatissime pater. Per errorem scribentis supplicationem preinsertam positum est, quod dictus Johannis electus obtinebat parrochialem ecclesiam N. Abuensis dioecesis, cum revera deberet ponere loco parrochialis beneficium simplex, prebendam nuncupatum Sancti Sifridi in ecclesia Abuensi. Dignetur sanctitas vestra litteras provisionis super preinserta conficiendas non de parrochiali ecclesia, sed de simplici beneficio, prebenda nuncupato Sancti Sifridi in ecclesia Abuensi, expediri mandare ac secum ut quecumque duo curata seu alias invicem incompatibilia secularia aut cum uno ex eis vel sine illis unum cum cura vel sine cura cujusvis ordinis regularis, beneficia ecclesiastica, etiam si secularia, dignitates etiam majores principales, personatus administrationes vel officia etiam curata et electiva in cathedralibus etiam metropolitanis vel collegiatis ecclesiis vel parrochiales ecclesie vel earum perpetue vicarie, regulare vero prioratus prepositura, prepositus dignitas, personatus administratio vel officium etiam curatum et electivum seu talia mixtum fuerint, si sibi alias canonice conferantur aut ipse eligatur, presentetur vel assumatur ad illa vel instituatur in eis, recipere et secularia in titulum regulare in commendam quoad vixerit retinere, ita quod de fructibus etc. disponere cum clausula permutandi et commende cedendi toties quoties dispensare dignemini de gratia speciali, constitutionibus et ordinationibus apostolicis ac statutis etiam juramento etc. roboratis, privilegiis quoque etiam Cluniacensis vel Cisterciensis ordinum concessis in litteris latissime extendendis, quibus derogare placeat, ceterisque contrariis non obstantibus quibuscumque cum clausulis oportunis et consuetis, et quatenus dictum beneficium sit de jure patronatus laicorum nobilium, tunc si ex fundatione vel dotatione pro dimidia, alias in totum derogare placeat. Concessum. P. cardinalis S. Eusebii. Et de duobus incompatibilibus ad vitam et de speciali ac duabus parrochialibus ad vitam et de uno cum cura vel sine cura etiam Cluniacensis vel Cisterciensis ordinum in commendam ad vitam et cum clausula permutandi et commende cedendi toties quoties etc. et cum derogatione privilegiorum in litteris latissime extendendorum, et quod omnium premissorum cognominum invocationis qualitatis fructuum augendo vel minuendo, quantum opus sit, aliorumque necessariorum major et verior specificatio fieri possit in litteris, et quatenus dictum beneficium sit de jure patronatus laicorum nobilium ex fundatione vel dotatione pro dimidia alias in totum derogare placeat. Concessum. P. cardinalis Sancti Eusebii. Dat. Rome apud Sanctum Petrum nonis maii anno primo.